ऑफ़िस ऑफ़ नेशनल स्टैटिस्टिक्स के अनुसार बेरोज़गारी दर भी बढ़कर 8.1 प्रतिशत हो गई है.इस साल जून से अगस्त के बीच बेरोज़गारों की कुल संख्या 114,000 बढ़ी है.युवा वर्ग में हालात और भी बुरे हैं. इस तिमाही में 16 से 24 वर्ष के युवाओं की कुल संख्या 9.91 लाख थी और बेरोज़गारी की दर 21.3 प्रतिशत थी.रोज़ग़ार मंत्री क्रिस ग्रेयलिंग का कहना था कि ब्रिटेन अंतरराष्ट्रीय वित्तीय संकट का असर देख रहा है.विपक्ष के नेता एड मिलिबैंड ने हाउस ऑफ़ कॉमन्स में कहा, "एक साल पहले प्रधानमंत्री ने अपनी आर्थिक नीति की सफ़ाई ये कहते हुए दी थी कि बेरोज़गारी इस साल घटेगी, अगले साल, फिर उससे अगले साल. क्या समय नहीं आ गया कि वे माने कि उनकी योजना काम नहीं कर रही है?"उधर प्रधानमंत्री डेविड कैमरन ने इन आलोचनाओं को ख़ारिज किया और कहा कि वे वित्तीय घाटे को 10 प्रतिशत घटाने के बारे में प्रतिबद्ध हैं.उनका कहना था कि बुधवार को आए आंकड़ो बहुत ही निराशाजनक है और नौकरी खोने वाले हर व्यक्ति और उसके परिवार के लिए वह दुखद बात है, इसलिए सरकार हर संभव कोशिश करेगी कि लोगों को नौकरी दिलाने में मदद की जाए.बैंक ऑफ़ इंग्लैंड ने हाल में घोषणा की थी कि वह अर्थव्यवस्था में 75 अरब पाउंड डालेगी.ग़ौरतलब है कि क्रेटिड रेटिंग एजेंसी मूडीज़ ने हाल में ब्रिटेन के दो सरकारी बैंकों सहित 12 वित्तीय संस्थानों की क्रेडिट रेटिंग घटाई थी.